
Pamokos tema – Naujamiesčio istorijos tyrinėjimas ir ateities vizijos kūrimas
Klausimas – Kokias istorijas mums pasakoja Naujamiesčio šurmulys ir įvairovė?
Tikslas – ugdyti mokinių istorines žinias apie vieną iš greičiausiai besivystančių sostinės mikrorajonų bei žadinti kūrybiškumą planuojant miestą ir jo erdves.
Uždaviniai: 
1. Susipažinti su Naujamiesčio mikrorajonu keliaujant „Neakivaizdinio Vilniaus“ maršrutu „Naujamiestis: Kadaise namai pramoninėms ambicijoms, šiandien – šviežioms laisvalaikio ir kultūros iniciatyvoms“ ir aplankant jame esančius objektus.
2. Maršute rasti erdvę, namą, sklypą ar skverą kurį mokinys norėtų perstatyti, sutvarkyti savaip, pakeisti paskirtį ar pastatyti naują ir aprašyti trumpą projekto planą - kaip tai atrodytų.
3. Žodžiu atsakyti į klausimus iš maršruto puslapio ir pristatyti savo projekto idėją bendraamžiams
4. Reflektuoti ir diskutuoti apie naujai išmoktus, suprastus, pritaikytus dalykus.
Temos BUP: 
Istorija - A3. Asmenybių vaidmuo istorijoje.
Istorija – B2. Istorinės erdvės supratimas (suvokimas).
Kompetencijos: kūrybiškumo, pažinimo, kultūrinė, komunikavimo.
Priemonės: telefonai, užduočių ir refleksijos lapai.
Vertinimas: formuojamasis.
Vieta: K. Kalinausko g. 21A
Klasė: 8, 9, 10
Metodai: Stebėjimas, darbas grupėse, diskusija, refleksija.
Veiklos: Ėjimas „Neakivaizdinio Vilniaus“ maršrutu „Naujamiestis: Kadaise namai pramoninėms ambicijoms, šiandien – šviežioms laisvalaikio ir kultūros iniciatyvoms“, miestą vystančios idėjos kūrimas ir pristatymas, diskusija ir refleksija.
Įtrauktis: SUP mokiniai dirba kūrybinėse grupėse su stipresnių mokinių pagalba. 



PAMOKOS PLANAS
ĮVADAS (10 min)
Pamoka prasideda mokytojo užduodamu klausimu: kokias istorijas mums pasakoja Naujamiesčio šurmulys ir įvairovė? Mokiniai kviečiami trumpai pasidalinti savo patirtimis ar įspūdžiais apie Naujamiestį – ar jie yra čia lankęsi, ką pastebėjo, kuo ši miesto dalis išsiskiria. Mokytojas pristato pamokos tikslą – ne tik pažinti šio sparčiai besikeičiančio rajono istoriją, bet ir pabandyti patiems tapti miesto kūrėjais. Mokiniai supažindinami su veiklomis: kelione maršrutu, stebėjimu, idėjų kūrimu ir jų pristatymu.
MOKYMOSI VEIKLOS (120 min)
Mokiniai, dirbdami grupėse, leidžiasi į pažintinį maršrutą „Naujamiestis: Kadaise namai pramoninėms ambicijoms, šiandien – šviežioms laisvalaikio ir kultūros iniciatyvoms“ naudodamiesi „Neakivaizdinio Vilniaus“ platforma. Keliaudami jie tyrinėja Naujamiesčio erdves, pastatus ir aplinką, fiksuoja įdomiausius objektus, žodžiu atsako į pateiktus klausimus maršruto aprašyme. Stebėjimo metu skatinama atkreipti dėmesį į istorinius ženklus, architektūros stilius bei šiandieninio gyvenimo pėdsakus.
Kiekviena grupė ar mokinys pasirenka konkrečią vietą (sklypą, pastatą ar viešą erdvę), kurią norėtų pakeisti ar pritaikyti naujai paskirčiai. Remdamiesi savo pastebėjimais, jie kuria trumpą projekto idėją: aprašo, kaip erdvė atrodytų, kokią funkciją atliktų, kam būtų skirta. Ši veikla skatina kūrybiškumą ir padeda suprasti miesto planavimo principus.
Vėliau mokiniai pristato savo idėjas klasės draugams, argumentuoja pasirinkimus, atsako į mokytojo ir bendraklasių klausimus. Diskusijos metu mokytojas padeda susieti mokinių pasiūlymus su realiais miesto vystymo iššūkiais ir istoriniu kontekstu.
REFLEKSIJA IR APTARIMAS (10 min)
Pamokos pabaigoje mokytojas kviečia apžvelgti savo patirtį: ką naujo mokiniai sužinojo apie Naujamiesčio istoriją, kas juos nustebino ar sudomino. Mokytojas veda diskusiją klausdamas: kaip miesto praeitis daro įtaką dabartiniams sprendimams ir ateities vizijoms?
Toliau mokiniai pasidalina, kaip sekėsi dirbti grupėse, kas buvo sudėtingiausia kuriant savo projektą, kokių idėjų pasisėmė iš kitų. Refleksija gali būti vykdoma žodžiu arba trumpai užrašant atsakymus į klausimus pamokos medžiagoje esančiuose refleksijos lapuose:
1. Ką naujo sužinojau apie Naujamiestį?
2. Kokias miesto planavimo žinias norėčiau pagilinti labiau? 
3. Kaip galėčiau pritaikyti šias žinias ateityje?
Pamoka užbaigiama akcentuojant, kad kiekvienas miestas yra nuolat kuriamas jo gyventojų, o mokiniai taip pat gali būti aktyvūs savo aplinkos formuotojai.

